
	PATVIRTINTA
	

	Kretingos rajono savivaldybės mero
	

	2025 m. gruodžio      d. potvarkiu Nr. V3-
	



LŪKESČIŲ RAŠTAS
UŽDARAJAI AKCINEI BENDROVEI KRETINGOS ŠILUMOS TINKLAMS 

Vadovaudamasi Savivaldybių turtinių ir neturtinių teisių įgyvendinimo savivaldybių valdomose įmonėse ir savivaldybių valdomų įmonių veiklos skaidrumo užtikrinimo tvarkos aprašo, patvirtinto Lietuvos Respublikos Vyriausybės 2007 m. birželio 6 d. nutarimu Nr. 567 „Dėl Savivaldybių turtinių ir neturtinių teisių įgyvendinimo savivaldybių valdomose įmonėse ir savivaldybių valdomų įmonių veiklos skaidrumo užtikrinimo tvarkos aprašo patvirtinimo“, 8.1 papunkčiu, akcininkas, – Kretingos rajono savivaldybė, teikia UAB Kretingos šilumos tinklams (toliau – Bendrovė) lūkesčių raštą, kuriame pateikiami Kretingos rajono savivaldybės (toliau – Savivaldybės) lūkesčiai dėl Bendrovės veiklos, krypčių, prioritetų ir tikslų.
Lūkesčiai formuluojami 4 metų laikotarpiui, tačiau pagal poreikį gali būti atnaujinami. Į Lūkesčių raštą turi būti atsižvelgiama rengiant ir atnaujinant Bendrovės strateginį veiklos planą.

Bendrovė ir jos veikla
Pagrindinė Bendrovės veikla: šilumos gamyba, centralizuotai tiekiamos šilumos ir karšto vandens perdavimas, paskirstymas ir tiekimas bei pastatų vidaus šildymo ir karšto vandens sistemų priežiūra. Bendrovė yra Savivaldybės teritorijoje veikiantis šilumos energijos gamintojas bei tiekėjas ir šilumos, reikalingos karštam vandeniui ruošti, t. y., geriamajam vandeniui pašildyti, tiekėjas.
Šilumos gamyba ir tiekimas, karšto vandens tiekimas – susijusios su Lietuvos Respublikos vietos savivaldos įstatymo 6 straipsnio 30 punkte įvardytos Savivaldybės savarankiškosios funkcijos – šilumos tiekimo organizavimas – vykdymu. 

Bendrovės veiklos prioritetai siejami su nuosekliai įgyvendinama misija ir vizija – patikimu kokybiškos šilumos tiekimu ir draugiška aplinkai šilumos gamyba.

Finansiniai lūkesčiai
Bendrovė turi siekti tvarumo ir veikti pelningai.

FINANSINIŲ LŪKESČIŲ VERTINIMO RODIKLIAI

	Eil. Nr.
	Siektini finansiniai rodikliai
	Matavimo vienetas 
	Siektinos rodiklių reikšmės

	
	
	
	2026 m.
	2027 m.
	2028 m.
	2029 m.

	1.
	Grynasis pelningumas
	reikšmė
	teigiamas
	teigiamas
	teigiamas
	teigiamas

	2.
	Nuosavo kapitalo grąžą (ROE)
	Proc. 
	≥1
	≥1
	≥1
	≥1

	3.
	Finansinės priklausomybės koeficientas (D/E)
	Koef.
	≤1
	≤1
	≤1
	≤1

	4.
	Finansinis pajėgumas (praėjęs ataskaitinis laikotarpis)
	
	pakanka-mas VERT* vertinimu
	pakanka-
mas VERT vertinimu
	pakanka-
mas VERT vertinimu
	pakanka-
mas VERT vertinimu

	5.
	Darbuotojų atlyginimų vidurkio augimas (išminusavus direktorių, technikos ir finansų vadovus, darbuotojus, dirbančius už MMA**)
	Proc.
	≥4
	≥4
	≥4
	≥4


* Valstybinės energetikos reguliavimo tarybos
** Minimalią mėnesinę algą



Nefinansiniai lūkesčiai
Bendrovė turi siekti būti tvaria, pelninga, pažangia, modernia, efektyvia, aiškiomis vertybėmis savo veiklą grindžiančia, solidžiu ir stipriu įvaizdžiu bei patrauklaus darbdavio reputaciją išlaikančia ir darbuotojų gerovę užtikrinančia įmone. Bendrovė privalo vykdyti savo veiklą pagal aukščiausius antikorupcijos ir skaidrumo, valdysenos, etikos ir socialinės atsakomybės standartus, vadovautis gerąja tvaraus ir subalansuoto vystymosi praktika.

Plėtros lūkestis. Akcininkas išreiškia lūkestį Bendrovės plėtrai, didinant Bendrovės užimamą rinkos dalį, siekiant gyventojams, verslui ir viešajam sektoriui efektyviausiais ir tvariausiais būdais gaminti ir tiekti šilumą ir karštą vandenį.
[bookmark: part_1f3f8c31678f42bcb8fab9ef5b67be21]Bendrovė turi plėsti atsinaujinančių energijos išteklių panaudojimą Bendrovei priklausančiuose šilumos gamybos įrenginiuose, kad būtų įgyvendintas Lietuvos nacionalinio energetikos ir klimato srities veiksmų planas, pagal kurį iki 2030 metų centralizuoto šilumos tiekimo sektoriuje šilumos gaminimui būtų naudojama 90 procentų atsinaujinančių išteklių energijos.
Vykdant infrastruktūros plėtrą, įgyvendinti priemones, numatytas Bendrovei: 
1. UAB Kretingos šilumos tinklų šilumos ūkio plėtros investicijų plane, patvirtintame Kretingos rajono savivaldybės tarybos 2024 m. vasario 29 d. sprendimu Nr. T2-55 „Dėl UAB Kretingos šilumos tinklų šilumos ūkio plėtros investicijų plano patvirtinimo“;
2. UAB Kretingos šilumos tinklų 2024–2028 metų strateginiame veiklos plane;
3. UAB Kretingos šilumos tinklų 2025–2026 metų investicijų plane, suderintame Kretingos rajono savivaldybės tarybos 2024 m. rugsėjo 26 d. sprendimu Nr. T2-341 „Dėl UAB Kretingos šilumos tinklų 2025–2026 metų investicijų plano derinimo“.
Kita plėtros sritis – nereguliuojamos veiklos paslaugų plėtra, kuri leistų efektyviau panaudoti Bendrovės vadybines kompetencijas, resursus, o ilgainiui galėtų generuoti didesnį veiklos pelną.

Skaidrumo lūkestis. Bendrovė turi vadovautis Valstybės valdomų įmonių skaidrumo užtikrinimo gairių aprašo, patvirtinto Lietuvos Respublikos Vyriausybės 2010 m. liepos 14 d. nutarimu Nr. 1052 „Dėl Valstybės valdomų įmonių veiklos skaidrumo užtikrinimo gairių aprašo patvirtinimo“, (toliau – Skaidrumo gairės) nuostatomis, Bendrovės interneto svetainėje turi būti atskleidžiama Skaidrumo gairėse nustatyta visa privaloma skelbti informacija. Bendrovės valdymo ir priežiūros organai bei aukščiausio lygio vadovai turi užtikrinti skaidrią Bendrovės veiklą bei ekonomiškai pagrįstus ir racionalius sprendimus. Bendrovės vadovai ir kolegialūs organai turi siekti depolitizuotos Bendrovės veiklos. Bendrovėje viešieji pirkimai turi būti vykdomi laikantis Lietuvos Respublikos teisės aktų reikalavimų bei turi būti užtikrinama, kad priimant bet kokius sprendimus būtų užkertamas kelias viešųjų ir privačių interesų konfliktams. Bendrovėje įgyvendinama nulinės tolerancijos korupcijai politika, vadovaujamasi jos patvirtintu etikos kodeksu.

Socialinės atsakomybės lūkestis. Siekdama viešojo intereso gerovės užtikrinimo, Bendrovė privalo veiklą planuoti, organizuoti ir vykdyti taip, kad būtų tarp efektyviausiai veikiančių šilumos tiekėjų savo grupėje.
Bendrovės veiklos efektyvumas turi būti vertinamas pagal Valstybinės energetikos reguliavimo tarybos skaičiuojamus palyginamuosius reguliuojamos veiklos rodiklius, pagal šiuos rodiklius Bendrovę lyginant su kitomis šilumos gamybos įmonėmis. Bendrovė privalo šiuos rodiklius nuolat vertinti, lyginti bei ieškoti priemonių joms gerinti.
Bendrovė visuomenei turi teikti patikimą ir pagrįstą informaciją apie galimus kainų pokyčius ateityje, kad būtų teisingai formuojami lūkesčiai dėl kainų raidos bei vartotojai suprastų kainų pasikeitimo priežastis.

Klientų aptarnavimo kokybės lūkestis. Bendrovės veikla bei verslo modelis yra pagrįsti klientų poreikių tenkinimu, užtikrinant kokybišką, saugų bei nenutrūkstamą paslaugų tiekimą. Taip pat Bendrovė privalo periodiškai vykdyti klientų aptarnavimo kokybės tyrimus bei, atsižvelgiant į juos, užtikrinti efektyvų, kokybišką klientų aptarnavimą per aptarnavimo kanalų, duomenų surinkimo bei atsiskaitymo skaitmenizavimą, sprendimų priėmimo greitį, nuolat didindama klientų pasitikėjimo indeksą.

Inovatyvumo lūkestis. Bendrovė turėtų vertinti tendencijas ir naujas technologijas, kad galėtų pasinaudoti technologijų pažanga. Akcininkas tikisi, kad investicijos į technologijas bus suderintos su aiškiais verslo tikslais ir parodys teigiamą investicijų grąžą, kuriant ilgalaikę tvarią vertę ir didinant sąnaudų efektyvumą.

Efektyvumo lūkestis. Bendrovės reguliuojamų paslaugų kainos priklauso nuo Bendrovės patiriamų sąnaudų bei ilgalaikio turto bazės, todėl privalomas šių rodiklių efektyvus valdymas. Bendrovei keliami lūkesčiai, kad investicijos vykdomos įvertinus jų ekonominę naudą bei grąžą, vykdoma atsakinga išlaidų kontrolė, racionaliai ir atsakingai panaudojant Bendrovės lėšas, siekiant kuo daugiau panaudoti Europos sąjungos / valstybės fondų lėšų Bendrovės funkcijų vykdymui, efektyviai valdomos patiriamos sąnaudos, didinamas šilumos gamybos efektyvumas, mažinami šilumos perdavimo nuostoliai, racionaliai valdomas Bendrovės turtas, didėjančių mokesčių ir kitų veiklos išlaidų kompensavimui turi būti ieškoma veiklos efektyvumo didinimo bei ieškomi pažangesni techniniai sprendimai, kurie užtikrintų efektyvų lėšų panaudojimą ir ilguoju laikotarpiu sudarytų sąlygas vartotojams turėti optimalias paslaugų kainas. 

Lyderystės lūkestis siejamas su Bendrovės tikslu būti patikima, patrauklia, kuriančia ekonominę ir socialinę pridėtinę vertę Bendrove Kretingos rajone. Bendrovė turi išlaikyti ir pritraukti savo srities profesionalus, kurie prisidėtų prie Bendrovės pokyčių įgyvendinimo ir pridėtinės vertės kūrimo.

[bookmark: part_4b2b38d755ee46b3a9855323964328e0]Darbuotojų įsitraukimo lūkestis yra siejamas su aiškia, motyvuojančia bei su darbo rezultatais susieta atlygio sistema ir darbuotojų pasitenkinimu, lojalumu ir aktyviu prisidėjimu prie Bendrovės tikslų įgyvendinimo. Darbuotojai turi aiškiai žinoti, ko iš jų tikimasi. Bendrovė turi diegti aiškiomis vertybėmis pagrįstą vidinę kultūrą, kurdama solidų ir stiprų įvaizdį, siekti patrauklaus darbdavio rajone reputacijos, darbuotojų gerovės, darbo kokybės tobulinimo. Darbuotojų įsitraukimas į darbą turi teigiamos įtakos darbuotojų darbo atlikimo kokybei, pasitenkinimui darbu ir lojalumui Bendrovei. 

Rizikos valdymo lūkestis. Vadovaujantis vidaus kontrolei taikomais reikalavimais, nustatytais Lietuvos Respublikos vidaus kontrolės ir vidaus audito įstatyme, Bendrovėje turi būti nustatyta ir įgyvendinama veiksminga vidaus kontrolės sistema, kuri padėtų užtikrinti jos veiklos teisėtumą, ekonomiškumą, efektyvumą, rezultatyvumą ir skaidrumą, strategijos ir veiklos planų įgyvendinimą, turto apsaugą, informacijos ir ataskaitų patikimumą bei išsamumą, sutartinių ir kitų įsipareigojimų tretiesiems asmenims laikymąsi ir visų su tuo susijusių rizikos veiksnių valdymą.

[bookmark: _Hlk142650000]Gerosios valdysenos lūkestis. Akcininkas tikisi, kad Bendrovės vadovybė bei valdymo organai aiškiai supranta Bendrovės veiklos svarbą ir reikšmingumą viešajam interesui. Bendrovės organai turi veikti tinkamai, objektyviai, efektyviai ir ekonomiškai, vadovaujantis sąžiningumo, protingumo ir gerosios valdysenos principais, vykdyti savo pareigas pagal aukščiausius profesionalumo, moralės ir skaidrumo standartus, veikti Bendrovės ir Bendrovės akcininko (-ų) naudai, siekti Bendrovės įstatuose, Akcininko lūkesčių rašte bei kituose Bendrovės vidaus dokumentuose įtvirtintų Bendrovės veiklos tikslų, visais įmanomais būdais vengti viešųjų ir privačiųjų interesų konflikto.
Bendrovės kolegialūs organai turi rengti savo veiklos metinę ataskaitą. Bendrovės vadovas turi užtikrinti kokybišką metinės vadovybės ataskaitos parengimą, atitinkantį buhalterinę apskaitą ir finansinę atskaitomybę reglamentuojančių teisės aktų reikalavimus, Skaidrumo gairių nuostatas bei atsižvelgiant į gerosios valdysenos rekomendacijas. 

NEFINANSINIŲ LŪKESČIŲ VERTINIMO RODIKLIAI

	Eil. Nr.
	Siektini veiklos rodikliai
	Matavimo vienetas 
	Siektinos rodiklių reikšmės

	
	
	
	2026 m.
	2027 m.
	2028 m.
	2029 m. 

	1.
	Naujai prijungtų vartotojų skaičius, ne mažiau kaip
	vnt. 
	1
	1
	1
	1

	2.
	Šilumos nuostoliai tinkle
	MWh/kms
	≤239,3
	≤241,4
	≤241,4
	≤241,4

	3.
	Kuro sąnaudos
	MWh/MWh
	≤1,089
	≤1,087
	≤1,085
	≤1,083

	4.
	Šilumos gamyba, panaudojant atsinaujinančius energijos išteklius
	Proc.
	≥89,9
	≥90,6
	≥91,0
	≥91,5



Papildomos užduotys
	Eil. Nr.
	Užduotis
	Įvykdymo terminas

	1.
	Parengti ir pateikti išsamią analizę-studiją, kaip sumažinti pasyvaus budėjimo apimtis
	2026-10-01

	2.
	Atlikti kaštų – naudos analizę, siekiant įrengti šilumos akumuliacinę talpą katilinėje Nr. 2.
	2026-12-31



Atskaitomybės poreikiai
[bookmark: _Hlk88507526]Bendrovės kolegialūs organai ir vadovas turėtų reguliariai palaikyti kontaktus su Akcininko vadovybe, periodiškai pristatyti atnaujintą Bendrovės strategiją, savalaikiai bei išsamiai informuoti apie savo veiklą, vykdomus svarbiausius projektus, informaciją apie veiklos rezultatus. Kolegialūs organai turi pateikti metines savo veiklos ataskaitas, savo veiklos vertinimo išvadas, ateinančių metų savo veiklos planus, posėdžių protokolus ar jų išrašus. 
Akcininkas tikisi, kad, vadovaujantis protingumo principu ir gerosios valdysenos praktika, Bendrovės kolegialūs organai ir vadovas pagal kompetenciją iš anksto informuos apie esminius Bendrovės sprendimus, susijusius su akcininko interesais:
● kolegialių organų narių ar vadovo pasikeitimas, 
● potencialūs Bendrovės kolegialių organų narių ir vadovybės interesų konfliktai,
● potencialūs teisminiai ginčai,
● esminiai pokyčiai Bendrovės veikloje,
● didelio masto darbuotojų atleidimai, reikšmingi struktūriniai pokyčiai,
● galima žala visuomenei, gamtai, ekonomikai,
● spaudos pranešimai, dėl kurių gali prireikti Akcininko atstovų komentarų,
● bet kokio masto korupcija ar politinė intervencija,
● kitos esminės rizikos, keliančios grėsmę Bendrovės veiklos tęstinumui,
● kiti potencialiai su Akcininko interesais susiję svarbūs sprendimai.
Akcininko lūkesčių rašte nustatyti nefinansiniai ir finansiniai lūkesčiai turi tapti integralia Bendrovės strateginio veiklos plano dalimi.
Akcininko lūkesčių įgyvendinimas, pasiektų tikslų atitiktis Bendrovei nustatytiems tikslams vertinamas Kretingos rajono savivaldybės tarybos ir mero nustatyta tvarka. 
______________________
